**Katehetska nedjelja u Đakovačko-osječkoj nadbiskupiji**

**18. rujna 2022.**

**Prijedlozi za euharistijsko slavlje**

**Uvod**

Započinjemo naše nedjeljno misno slavlje. Želimo susresti našega Gospodina i zajedničkom molitvom jačati našu vjeru te biti podrška jedni drugima. Današnju nedjelju slavimo kao katehetsku te molitvom započinjemo novu katehetsku godinu. Što je to uopće župna kateheza? Najjednostavnije rečeno, to je svaka akcija i nastojanje da naše učenike osnovne i srednje škole uključimo u redoviti život njihove župne zajednice. Odnosno da ih kroz različite grupe u župi i kroz nedjeljnu misu potičemo i podržavamo u praktičnom življenju vjere o kojoj uče i u školi, ali mogu je aktivno živjeti u svojoj župi. Upravo na to će nas pozvati i Riječ Božja današnje nedjelje - da svatko u skladu sa svojim mogućnostima radi na izgradnji i širenju Božjeg Kraljevstva. Svi to želimo, a na početku ove mise priznajemo kada svojim djelima i stavovima nismo bili graditelji tog Božjeg kraljevstva među nama.

Za one trenutke u kojima nismo životom svjedočili svoju vjeru, zastanimo nakratko u šutnji pred Gospodinom, priznajmo mu svoje slabosti i grijehe i molimo ga za oproštenje.

*(šutnja)*

**Pokajnički čin**

Gospodine, koji hoćeš da se svi ljudi spase i dođu do potpune spoznaje istine, smiluj se.

*Svi:* Gospodine, smiluj se!

Kriste, koji s jedini posrednik između Boga i ljudi, smiluj se.

*Svi:* Kriste, smiluj se!

Gospodine, koji si dao samoga sebe kao otkup mjesto sviju, smiluj se.

*Svi:* Gospodine, smiluj se!

*Svećenik:*Smilovao nam se svemogući Bog …

**Građa za homiliju (25. nedjelja kroz godinu - C)**

Draga braćo i sestre, evo nas opet pred jednom Isusovom poukom upućenom njegovim učenicima.

Isus ih želi potaknuti da s velikim zalaganjem i žarom rade oko Kraljevstva nebeskog i njegovog širenja. I kako bi nam svima pokazao našu mlakost u ostvarivanju ovog cilja, koristi se ponovno jednom prispodobom koja nas može zbuniti, zbog koje se možemo zapitati pa je li Isus na strani pravde ili nepravde, istine ili laži.

Isus danas govori o čovjeku kojem je bila povjerena briga za veliko materijalno dobro i on je to povjerenje prokockao. Njegov gospodar uočava nepravilnost u njegovom radu i želi ga kazniti, želi ga se riješiti. I čovjek koji je pogriješio u radu smišlja još jednu prevaru kako bi sebi pomogao nakon otkaza. On svim dužnicima svojega gospodara umanjuje dug, tako im čini uslugu zbog koje će ga oni poštivati i nakon otpuštanja.

Kad slušamo ovu prispodobu, kao da slušamo neku od priča pronevjere u našem vremenu. Vidimo da se ništa kod nas ljudi nije promijenilo ni nakon dvije tisuće godina. Još uvijek smo slabi na ono materijalno i u toj slabosti često padamo u veliki problem sebičnosti.

I možemo ovdje vrlo lako dobit dojam kako Isus opravdava takvo ponašanje, kako čak i preporuča da se snađemo, bez obzira na način i na dobro mojega bližnjega. Razumljivo je kako Isus ne želi da njegovi slušatelji slijede upravitelja u njegovoj pronevjeri povjerenih dobara i kasnijem krivotvorenju zadužnica, **već jedino da njegovu snalažljivost i ustrajnost primijene u svome zalaganju za ono što je vrijedno i nepropadljivo, za kraljevstvo Božje.**

Ovdje Isus postavlja granicu i govori: „*Jer sinovi su ovoga svijeta snalažljiviji prema svojima od sinova svjetlosti.“*

Očito stavlja ovog upravitelja na jednu stranu kao sina ovoga materijalnog i prolaznog svijeta, a svoje učenike na drugu stranu kao sinove neprolaznoga svjetla. I njegovo čuđenje je očito, Isus se čudi kako sinovi svjetla ZAOSTAJU u svojoj upornosti i zalaganju za svoje ciljeve i ideale za sinovima svijeta. Ta ustrajnost nepravednog upravitelja treba biti poticaj i Isusovim učenicima. Samo sa sviješću kako smo sinovi svjetla, pozvani biti uporni u ostvarivanju našeg cilja koji je u vječnoj svjetlosti.

Ono što nam Isus danas poručuje vrlo je jasno i svima nama poznato.

Ponajprije, možemo se ugledati u nevjerojatnu upornost i hrabrost tolikih suvremenih prevaranata koji ne odstupaju od svojih zacrtanih ciljeva, makar im pritom prijetile različite opasnosti.

Mi imamo isto tako jasno zacrtan cilj, cilj koji je bitno drugačiji od ciljeva i današnjih prevaranata. Budimo hrabri i ustrajni u postizanju tog cilja izgradnje i širenja Božjeg kraljevstva među nama. Kako ga graditi? Ono što očekujemo u vječnosti u tom Kraljevstvu izgrađujmo i danas. Svjedočimo i promičimo Božju pravednost, ljubav, milosrđe i mir jedni među drugima.

Nije li i ova nedjelja koju još slavimo kao KATEHETSKU upravo naš trud oko postizanja ustrajnosti u širenju i izgrađivanju Kraljevstva Božjega? Zašto uopće i slavimo katehetsku nedjelju ako njome ne želimo jedni druge podsjetiti, opomenuti kako svi (od malene djece do baka i djedova) gradimo to Kraljevstvo Božje među nama? Kakve su generacije koje trenutno grade to Kraljevstvo, kakve su one koje će ga graditi za 10 ili 20 godina? Gdje su naša djeca, naši unuci i praunuci? Na njima ostaje život u ovoj župnoj zajednici nakon nas. Na žalost, moramo si priznati da nema puno naše djece, unučadi, praunučadi koji su aktivno vezani uz svoju župnu zajednicu kroz različite skupine i kateheze koje im se nude. Ako neće naša djeca, unučad i praunučad izgrađivati našu župnu zajednicu, tko će? Zato slavimo ovu katehetsku nedjelju. u kojoj molimo Boga da nam svima da snage kako bi se sve generacije zajedno okupile u našim župama u slavljenju i upoznavanju Onoga čije Kraljevstvo trebamo izgrađivati u društvu u kojem živimo i na koje utječemo. Potaknimo, podržimo i ohrabrimo našu djecu, unučad, praunučad, naše prijatelje iz škole da budu vezani uz svoju župu. U tome neka nam pomogne snaga ove svete mise.

**Molitva vjernika**

Gospodinu koji nas poziva preko apostola Pavla da upravljamo prošnje i molitve, zazive i zahvaljivanja za sve ljude, uputimo svoje molitve i recimo zajedno:

*Pomozi nam da budemo mudri sinovi svjetla!*

1. Na početku nove školske i katehetske godine, molimo te za sve nastavnike i učitelje, vjeroučitelje, ravnatelje i druge djelatnike naših škola koji nam pomažu da rastemo i sazrijevamo u dobre ljude, da budu ustrajni graditelji Tvoga kraljevstva gdje vladaju odnosi uzajamnog poštovanja i ljubavi među ljudima, molimo te.
2. Molimo darove Duha Svetoga na putu našeg školovanja: daruj nam svoga Duha mudrosti, znanja i pobožnosti da budemo snalažljivi u stjecanju znanja i plemenitosti za dobro svojih bližnjih, molimo te.
3. Tebi preporučujemo sve bolesne, osamljene, napuštene, gladne kruha, ali i naše blizine i ljubavi. Daruj nam svoga Duha snage, razboritosti, služenja i jakosti, molimo te.
4. Za naše duhovne pastire - Papu, biskupe i svećenike i za sve redovnike i redovnice: učini da nam njihovo služenje Crkvi i našim župnim zajednicama bude primjer ustrajnosti, predanja i dosljednosti svom poslanju, molimo te!
5. Za naše obitelji, da se ne umore odgajajući nas, da nam pokažu svojim primjerom što znači biti ustrajan i ne odustati od svjedočenja vrijednosti i stila života koji se nadahnjuje na Kraljevstvu Božjem, molimo te.
6. Za sve naše pokojne koji su svojim životima bili primjer ustrajnih molitelja; da nam njihova vjera u život vječni bude trajno svjedočanstvo, a njima udijeli zajedništvo sa svima svetima, molimo te.

*Svećenik:*

Oče nebeski, svjesni smo svojih slabosti i nedosljednosti, umora i razočarenja. Pomozi nam tražiti Tvoju snagu na početku još jedne školske i katehetske godine kako bi obnovljeni ovim euharistijskim slavljem bili spremni za sve zadaće pred koje nas stavljaš. Po Kristu, Gospodinu našemu. Amen.

**Molitva za blagoslov na početku nove školske i katehetske godine**

*(ovi se zazivi mogu izreći prije zaključnog blagoslova)*

Dođi, Duše Sveti, duše ljubavi i nježnosti – unesi taj duh u naše međuljudske odnose u školi, učionici, obitelji i župnoj zajednici.

Svi: ***Dođi, Duše Sveti!***

Dođi, Duše služenja i nesebičnosti, poveži ono što je razdvojeno i udaljeno, ukloni zavist, netrpeljivost i suparništvo.

Svi: ***Dođi, Duše Sveti!***

Dođi, Duše razuma i mudrosti, otvori nam um i pamet da svo znanje oplemenimo suosjećanjem i djelatnom ljubavi prema bratu čovjeku.

Svi: ***Dođi, Duše Sveti!***

Dođi Duše koji nas nadahnjuješ i motiviraš, koji nas vodiš kreativnom snagom svoje ljubavi, kako bi činili život ljepšim i boljim za svakoga od nas.

Svi: ***Dođi,*** ***Duše Sveti!***

Dođi, Duše nade i molitve, uvedi nas u molitveni duh naših katehetskih susreta i slavlja, da u svim prilikama zahvaljujemo i tražimo Tvoju volju.

Svi: ***Dođi, Duše Sveti***